প্যাকার্স স্যানিটেশন সার্ভিসেসে শিশুদের অবৈধভাবে নিয়োগ

মার্কিন শ্রম বিভাগের একটি তদন্তে দেখা গেছে যে ১০০ জনেরও বেশি শিশু প্যাকার্স স্যানিটেশন সার্ভিসেস ইনকর্পোরেটেড (পিএসএসআই) নামে একটি কসাইখানা পরিষ্কারক প্রতিষ্ঠানে অবৈধভাবে কাজ করছিল, যা ব্ল্যাকস্টোন ইনকর্পোরেটেড (ব্ল্যাকস্টোন) নামের একটি মার্কিন বিকল্প বিনিয়োগ ব্যবস্থাপনা সংস্থার মালিকানাধীন। 

মার্কিন শ্রম বিভাগের মতে, ফেডারেল তদন্তে দেখা গেছে যে উইসকনসিন-ভিত্তিক পিএসএসআই আটটি রাজ্যের ১৩টি মাংস উৎপাদন স্থানে রাতের শিফটে কাজের জন্য ১৩ থেকে ১৭ বছর বয়সী কমপক্ষে ১০২ জন শিশুকে নিয়োগ করেছে। তদন্তে আরও প্রকাশ পায় যে শিশুরা হেড স্প্লিটার, ব্রিসকেট করাত ও ব্যাক করাতের মতো বিপজ্জনক মাংস প্রক্রিয়াকরণ যন্ত্র পরিষ্কার করতে উচ্চমাত্রার রাসায়নিক ব্যবহার করত। 

ফলস্বরূপ, শ্রম বিভাগ প্রতিটি শিশুর জন্য পিএসএসআই-কে ১৫,১৩৮ ডলার জরিমানা করে, যার মোট পরিমাণ দাঁড়ায় প্রায় ১.৫ মিলিয়ন ডলার।

 পটভূমি 
২০২২ অর্থবছরে মার্কিন যুক্তরাষ্ট্রে শিশু শ্রম আইন লঙ্ঘনের ঘটনা ৩৭% বৃদ্ধি পায়। রিপোর্ট অনুযায়ী অন্তত ৬৮৮ জন শিশু বিপজ্জনক পরিবেশে কাজ করছিল। ফেডারেল আইন অনুযায়ী, ১৮ বছরের কম বয়সী শিশুদের মাংস প্যাকিং কারখানায় কাজ করার অনুমতি নেই, পাশাপাশি গ্রীষ্মকালে রাত ৯টার পরে বা স্কুল চলাকালীন সন্ধ্যা ৭টার পরে কাজ করাও নিষিদ্ধ। 

সাম্প্রতিক বছরগুলোতে কিছু অঙ্গরাজ্যে শিশুদের কাজের ধরণ বিস্তৃত করার আইন প্রণয়নের প্রচেষ্টা দেখা যায়, যা শ্রম বিশেষজ্ঞদের উদ্বেগ বাড়িয়েছে। অনেক বিশ্লেষকের মতে যুক্তরাষ্ট্রে দক্ষ শ্রমিকের ঘাটতি, কম বেতনের কাজের প্রতি অনীহা, এবং অভিবাসী পরিবারের আর্থিক চাপ—এসব কারণ শিশুদের ঝুঁকিপূর্ণ কাজে যুক্ত হওয়ার প্রবণতা বাড়িয়েছে। এসব প্রেক্ষাপট মিলিয়ে শিশু শ্রম বৃদ্ধি একটি নতুন সামাজিক সংকটে রূপ নিতে শুরু করেছে।

 তদন্ত 
তদন্তে দেখা যায়, পিএসএসআই-তে কাজ করতে গিয়ে অন্তত তিনজন নাবালক আহত হয়েছে। প্রতিষ্ঠানটি টাইসন ফুডসসহ বিভিন্ন বড় মাংস উৎপাদনকারী কোম্পানির কারখানায় শিশুশ্রমিক পাঠাত। মার্কিন শ্রম বিভাগের উপ-প্রশাসক জেসিকা লুম্যান জানান যে, “এই লঙ্ঘনগুলো ছিল পদ্ধতিগত এবং বহু অঙ্গরাজ্যে ছড়িয়ে থাকা কর্পোরেট ব্যর্থতার নমুনা।”

তদন্তে আরও দেখা যায় যে অনেক শিশুই সাবলীল ইংরেজি জানত না, এবং তাদের স্প্যানিশ ভাষায় সাক্ষাৎকার নিতে হয়েছিল। শিশুদের অভিবাসন-অবস্থা পরীক্ষা করা হয়নি বলে বিভাগ জানায়। 

থাম্ব|নেব্রাস্কার একটি মাংস প্যাকেজিং প্ল্যান্টে একটি ছোটখাটো পরিষ্কারের ছবি।

আদালতের নথি অনুযায়ী, ১৪ বছর বয়সী এক শিশু ২০২১ সালের ডিসেম্বর থেকে ২০২২ সালের এপ্রিল পর্যন্ত সপ্তাহে ৫–৬ দিন রাত ১১টা থেকে ভোর ৫টা পর্যন্ত নেব্রাস্কার একটি কারখানায় বিপজ্জনক যন্ত্র পরিষ্কার করত। স্কুলের রেকর্ড দেখায় যে অতিরিক্ত রাতের কাজের কারণে সে ক্লাসে ঘুমিয়ে পড়ত বা অনুপস্থিত থাকত। 

স্থানীয় সূত্রে জানা যায়, গ্র্যান্ড আইল্যান্ডের পিএসএসআই-মালিকানাধীন সেই কসাইখানায় শিশু শ্রম বহু বছর ধরেই “ওপেন সিক্রেট” ছিল। কিছু অভিবাসী পরিবার এসব কাজকে আয়ের একমাত্র পথ ভেবে শিশুদের কাজে পাঠাত। 

পিএসএসআই-এর ওয়েবসাইট অনুযায়ী, কোম্পানির ১৬,৫০০ এরও বেশি কর্মচারী রয়েছে এবং তারা যুক্তরাষ্ট্রের শতাধিক জবাইখানা ও মাংস প্যাকিং প্ল্যান্টে পরিষেবা দেয়। সবচেয়ে বড় লঙ্ঘন ধরা পড়ে নেব্রাস্কা ও মিনেসোটার জেবিএস ইউএসএ (JBS USA)–এর সঙ্গে থাকা চুক্তিতে, যেখানে ২৭ জন শিশু কাজ করছিল; এছাড়া কারগিল ইনকর্পোরেটেড (কারগিল)-এর ক্যানসাস প্ল্যান্টে ২৬ জন শিশুর পাওয়া যাওয়ায় সর্বোচ্চ জরিমানা আরোপ করা হয়।

টাইসন ফুডস (টাইসন), জর্জ’স ইনকর্পোরেটেড (জর্জ’স), বাকহেড মিট, গিবন প্যাকিং কোম্পানি, গ্রেটার ওমাহা প্যাকিং কোম্পানি, ম্যাপল লিফ ফার্মস ও টার্কি ভ্যালি ফার্মস—এসব প্রতিষ্ঠানেও শিশুশ্রমিক নিযুক্ত ছিল বলে তদন্তে উঠে এসেছে। 

 শাস্তি 
ফেয়ার লেবার স্ট্যান্ডার্ডস অ্যাক্ট ১৯৩৮-এর অধীনে পিএসএসআই প্রতিটি শিশুর জন্য ১৫,১৩৮ ডলার জরিমানা প্রদান করে, যার মোট পরিমাণ দাঁড়ায় ১.৫ মিলিয়ন ডলার।

 পরিণতি 
২০২৫ সালের জানুয়ারিতে পিএসএসআই নিজেদের ইমেজ পুনর্গঠনের লক্ষ্যে “ফোর্টেক্স” নামে পুনঃব্র্যান্ড করা হয়। 

 তথ্যসূত্র 

বিষয়শ্রেণী:মাংস শিল্প
বিষয়শ্রেণী:মার্কিন যুক্তরাষ্ট্রে শিশু শ্রম